陳行之二年三至寧江嘗有遊吳之興而尚不果
作者：晁公遡
朝代：宋

paragraphs: 君如歷塊馬，萬里當霜蹄。
今爲繞枝鵲，終夕未安棲。
二年三見過，每至醉似泥。
我貧觴豆薄，飯豆兼羹藜。
汲碧雲雨硤，擷青風露畦。
焉能效季倫，咄嗟辦䓑薺。
君婦工烹調，刀几勞柔荑。
昔嘗留我飯，鮮腴出中閨。
慎勿笑粢糲，平生把鉏犁。
朝來忽告別，復指巴渝西。
借問王內史，何時游會稽。